আবুল হোসেন সবুজ, মাধবপুর থেকে ॥ মাধবপুরে বাস-সিএনজি সংঘর্ষে এক শিশু নিহত হয়েছে। আহত হয়েছে আরো ৩ যাত্রী। হতাহতরা সবাই অটোরিক্সার যাত্রী। গতকাল শনিবার বিকেল ৫টার দিকে ঢাকা-সিলেট মহাসড়কের মাধবপুর উপজেলার বাকশাইর নামক স্থানে এ দুর্ঘটনাটি ঘটে। মাধবপুর থানার অফিসার ইনচার্জ (ওসি) মোকতাদির হোসেন জানান, সিলেট থেকে ছেড়ে আসা কুমিল্লাগামী একটি বাস উল্লেখিত স্থানে পৌছুলে বিপরিত দিক থেকে আসা একটি অটোরিক্সার সাথে সংঘর্ষ হয়। এতে ঘটনাস্থলেই উপজেলার বানেশ্বর গ্রামের হান্নান মিয়ার মেয়ে লিল বানু (১০) নিহত হয়। গুরুতর আহত অবস্থায় অটোরিক্সার যাত্রী খলিল মিয়া (৩০), রুবিনা (৩২), খাদিয়া খাতুন (১০)কে উপজেলা স্বাস্থ্য কমপ্লেক্সে ভর্তি করা হয়েছে। পুলিশ ঘাতক বাসটি আটক করেছে।